Metropolisie vat spoedvrate, aangeklamdes vasArgieffoto ŉ Man is op Nuwejaarsdag deur verkeersbeamptes betrap toe hy glo teen 248 km/h op die N1-snelweg naby Midrand in sy BMW M4 gejaag het. Hoofsupt. Wayne Minnaar, woordvoerder van die Johannesburgse metropolisie, het gesê 12 mense is in en om dié stad op Nuwejaarsdag in verband met spoedoortredings vasgetrek. “Elf motorbestuurders is ook Sondag op die Goue Hoofweg in hegtenis geneem op aanklagte dat hulle die spoedgrens oorskry het.” Volgens Minnaar is 23 motoriste Saterdag en Sondag vir dronkbestuur aangekeer. “ŉ Totaal van 46 mense sal Maandag in verskeie howe in Johannesburg verskyn op aanklag van dronkbestuur en die oorskryding van die snelheidsperk.” Dipuo Peters, minister van vervoer, het Sondag gesê dat minstens 1 000 mense reeds op die land se paaie dood is sedert 1 Desember 2015. “Volledige statistieke sal binnekort uitgereik word,” het Peters gesê.